Angyalok
E földi élet csak küszöb
Egy fényes, magas Lét felé,
Midőn a lélek boldogan
Jut Istennek színe elé.

Mily fényben trónol az Atya!
Jobbján fiával és körűl:
Rózsás felhőcskék habjain
Milljó angyal repes, örűl.

Anyáknak, hogyha gyermekük’
Veszitik el, milyen vígasz... (!)
- "Isten magához vette" - most
Aranyszárnyú kis angyal az...

Mily megható (!), mikor beteg
A kis poronty s az anya szól:
"Bár elvenné Istenke őt,
Akkor járna szegényke jól..."

S míg angyalokkal tölti be,
A Menny hét szféráját a Hit:
A földön gyűlni látjuk a
Pici síroknak ezreit...
Versek